b"\n_START_ARTICLE_\nRyomg\xc3\xa5rd Station\n_START_SECTION_\n\xc3\x98stjyske Jernbane\n_START_PARAGRAPH_\n\xc3\x98stjyske Jernbane \xc3\xa5bnede str\xc3\xa6kningen Randers-Ryomg\xc3\xa5rd-Grenaa 26. august 1876 og str\xc3\xa6kningen Aarhus-Ryomg\xc3\xa5rd 1. december 1877. Begge str\xc3\xa6kninger blev i 1885 overtaget af DSB._NEWLINE_2. maj 1971 blev Randers-Ryomg\xc3\xa5rd-banen nedlagt, dog med godstrafik Randers-Pindstrup frem til 1993. Grenaabanen (Aarhus-Grenaa) blev drevet videre af DSB indtil 2012, hvor den sammen med Odderbanen indgik i Aarhus N\xc3\xa6rbane, s\xc3\xa5 der kom gennemg\xc3\xa5ende tog mellem Grenaa og Odder.\n_START_SECTION_\nGjerrildbanen\n_START_PARAGRAPH_\n5. december 1911 \xc3\xa5bnedes privatbanestr\xc3\xa6kningen Ryomg\xc3\xa5rd-Gjerrild, som 27. juni 1917 blev forl\xc3\xa6nget fra Gjerrild til Grenaa. Gjerrildbanen benyttede DSB's station og havde sin egen 100 m lange perron ved hovedsporet, som gik videre til en drejeskive p\xc3\xa5 6\xc2\xbd m. Herfra gik to spor med oml\xc3\xb8bsmulighed til kulg\xc3\xa5rden og den enkeltsporede remise, der havde overnatningsrum for togpersonalet. Stationens vandt\xc3\xa5rn var ikke stort nok til at forsyne b\xc3\xa5de DSB og Gjerrildbanen, s\xc3\xa5 man opf\xc3\xb8rte et nyt, som stadig findes og er byens vartegn. 30. juni 1956 blev Ryomg\xc3\xa5rd-Gjerrild-Grenaa Jernbane (RGGJ) nedlagt.\n_START_SECTION_\nAarhus Letbane\n_START_PARAGRAPH_\nN\xc3\xa6rbanen blev lukket for ombygning til letbane 27. august 2016. Det var forventet, at Grenaabanen ville gen\xc3\xa5bne som en del af Aarhus Letbane i begyndelsen af 2018, men p\xc3\xa5 grund af manglende sikkerhedsgodkendelse blev gen\xc3\xa5bningen udskudt p\xc3\xa5 ubestemt tid. Godkendelsen forel\xc3\xa5 25. april 2019, og gen\xc3\xa5bningen fandt sted 30. april 2019._NEWLINE_I forbindelse med ombygningen valgte Syddjurs Kommune at renovere stationen og omdanne den til en trafikterminal for busser og letbane. Det medf\xc3\xb8rte udskiftning af alt stationsinventaret og installering af toiletter.\n_START_SECTION_\nDjurslands Jernbanemuseum\n_START_PARAGRAPH_\nI 1981 oprettedes Djurslands Jernbanemuseum, som fik til huse i det tidligere postkontor i stationsbygningen. Museet manglede snart plads til de mange effekter, men erhvervede i 1995 med kommunal st\xc3\xb8tte stationens tidligere lokomotivremise, s\xc3\xa5 der ogs\xc3\xa5 er plads til rullende materiel foruden togpersonaleuniformer, fotografier, modelbaner m.v. Museet er siden 2007 en afdeling af Dansk Jernbane-Klub."